Treba otimati radost danima što bježe

 Treba otimati radost danima što bježe. Treba upiti ljepotu i zarobiti melodije. Treba uživati u životu i iz njega izvući samo ono najbolje. Treba učiti. Treba spoznati. Treba smoći snagu, crpeći je iz vrela svoje duše, te nadjačati tugu i bezvoljnost što isisava šarolikost životnog poleta.

 Čak i kad je teško, zar ne vidiš krijesnice što razbijaju tminu nedaća? To su trenuci mira, sve male geste ili sitnice koje dijeliš s onima koje voliš. U svakom danu ne treba gledati samo kroz kišu i mirovati pod teškim sivilom olujnih oblaka. Čak i ako smatraš da sunce neće granuti svom svojom snagom, možda će kiša prestati, možda će se nekoliko zlaćanih zraka probiti do tvog prozora. I to je nešto. A možda i mala sreća može izbrisati veliku nevolju. Čemu onda jadikovati? Zašto gledati kroz život i čekati smrt? Gdje je tu smisao? Koja je tvoja ostavština?...Koliko je takvih što su ti se pridružili u smrti? Zašto? Smrt ne treba zvati, ona i sama dođe. Umjesto u čekanju, vrijeme je moglo proteći u stvaranju. Možda bi još samo jedan napisani stih probudio neko duboko čuvstvo u nekoj izgubljenoj duši i donio joj izbavljenje. Jedan pozitivan utjecaj na nekog bio bi toliko bolji od mnogih negativnih. O čemu sad razmišljaš u carstvu sjena? Je li ti tamo bolje? Jesi li našao oslobođenje od boli življenja? ….Ili je tvoja presuda drukčija?

Sebičnost! Trebalo bi zabraniti smrt, natjerati te da živiš. I radost bi možda nadvladala očaj. Možda bi se tuga rasplinula poput kapi kiše na sunce. A dani? Dani možda ne bi bježali…

 Danijela Kostadinović, 4.b

 2001./02.